ΓΡΑΠΤΗ ΕΡΩΤΗΣΗ E-1202/97 υποβολή: Ulla Sandbζk (I-EDN) προς την Επιτροπή (7 Απριλίου 1997)

Θέμα: Ρόλος των τοπικών οργανώσεων στα προγράμματα ανθρωπιστικής βοήθειας της ΕΕ

Κατά την διάρκεια των τελευταίων ετών η Ευρωπαϊκή Επιτροπή ενθαρρύνει την συνεργασία μεταξύ ευρωπαϊκών μη κυβερνητικών οργανώσεων για την ανάπτυξη και οργανώσεων στις αναπτυσσόμενες χώρες. Στις πρόσφατες ανακοινώσεις της Επιτροπής σχετικά με την «σύνδεση αρωγής, αποκατάστασης και ανάπτυξης» και την «θέση της Ευρωπαϊκής Ένωσης στο θέμα των συγκρούσεων στην Αφρική» υπογραμμίζεται η σημασία της συμμετοχής των τοπικών οργανώσεων τόσο στις δραστηριότητες οι οποίες αποβλέπουν στην ανάπτυξη όσο και στην πρόληψη των συγκρούσεων. Παρόλο αυτό, σε άλλες περιπτώσεις η Επιτροπή εξακολουθεί να τονίζει την ανάγκη για συμμετοχή των μη κυβερνητικών οργανώσεων οι οποίες εδρεύουν στην ΕΕ στις δραστηριότητες εκτός Κοινότητας που αφορούν προγράμματα ανθρωπιστικής βοήθειας.

1. Έχει αποφασίσει οριστικά η Επιτροπή εάν θα υποστηρίξει ή όχι προγράμματα μη κυβερνητικών οργανώσεων τα οποία έχουν επιλεγεί, καταρτιστεί και εφαρμοσθεί από τοπικές οργανώσεις σε συνεργασία με μη κυβερνητικές οργανώσεις οι οποίες εδρεύουν στην ΕΕ;

2. Αναγνωρίζει η Επιτροπή το γεγονός ότι η αξίωση για συμμετοχή, εκτός των συνόρων της Κοινότητας, μη κυβερνητικών οργανώσεων που εδρεύουν στην ΕΕ σε προγράμματα ανθρωπιστικής βοήθειας ενδέχεται να αποτελέσει τροχοπέδη για τις τοπικές πρωτοβουλίες;

3. Έχει διοργανώσει η Επιτροπή συναντήσεις με τις μη κυβερνητικές οργανώσεις με τις οποίες συνεργάζεται προκειμένου να συζητηθούν τα υπέρ και τα κατά της υποστήριξης τοπικών πρωτοβουλιών εν σχέση με την ανθρωπιστική βοήθεια και την ανάπτυξη;

Απάντηση της κας Bonino εξ ονόματος της Επιτροπής (30 Μαΐου 1997)

1. Το άρθρο 7 του κανονισμού (ΕΚ) αριθ. 1257/96 του Συμβουλίου σχετικά με την ανθρωπιστική βοήθεια ((ΕΕ αριθ. L 163, της 2.7.1996. )) προβλέπει όντως της δυνατότητα χρηματοδότησης των μη κυβερνητικών οργανισμών (ΜΚΟ) που έχουν την έδρα τους στις τρίτες χώρες.

Όμως, λόγω των δυσκολιών διενέργειας ελέγχου όσον αφορά τις λειτουργικές και διοικητικές δυνατότητες επιτόπου σε καταστάσεις ανάγκης, η Επιτροπή, στον τομέα της ανθρωπιστικής βοήθειας, κανονικά προσφεύγει στους ευρωπαϊκούς ΜΚΟ που έχουν υπογράψει τη σύμβαση πλαίσιο για εταιρική σχέση. Οι εν λόγω ΜΚΟ διαθέτουν αναγνωρισμένη εμπειρία του πεδίου επιχειρήσεων και, συνεργαζόμενοι οπωσδήποτε με τους τοπικούς εταίρους, διατηρούν έναντι της Επιτροπής την ευθύνη για το σύνολο της δράσης τους καθώς και της τήρησης των αρχών όσον αφορά την ανθρωπιστική βοήθεια.

2. Περίπου στο σύνολο των περιπτώσεων, οι ΜΚΟ μέσω των οποίων η Επιτροπή χρηματοδοτεί ενέργειες ανθρωπιστικής βοήθειας είναι εγκατεστημένοι από μακρού χρόνου στις περιφέρειες όπου εξελίσσονται κρίσεις ανθρωπιστικού χαρακτήρα και δεν πρέπει να θεωρούνται ως εξωτερικός παράγων σε σχέση με τη διάρθρωση της τοπικής κοινωνίας με την οποία συνεργάζονται. Δεν πρέπει να διαφεύγει ότι αποδέκτες ανθρωπιστικής βοήθειας γενικά είναι τα θύματα συγκρούσεων ή κρίσεων στις χώρες όπου οι τοπικές δομές δεν είναι σε θέση να αντιμετωπίσουν τις ανθρωπιστικές ανάγκες.

Η Επιτροπή ενθαρρύνει τους εταίρους τους στον ανθρωπιστικό τομέα να ενσωματώνουν τοπικούς παράγοντες στη θέση των ενεργειών τους σε εφαρμογή. Εξάλλου, το άρθρο 2 του κανονισμού (ΕΚ) αριθ. 1257/96 προβλέπει επίσης την ανάγκη συνεργασίας των τοπικών μηχανισμών προκειμένου να παρέχεται στους πληττόμενους πληθυσμούς βοήθεια ώστε να αποκτήσουν κάποιο ελάχιστο επίπεδο αυτάρκειας.

3. Ο ρόλος και οι όροι των τοπικών πρωτοβουλιών στον τομέα της ανθρωπιστικής βοήθειας αποτελούν ένα από τα θέματα τα οποία αναφέρονται συχνά στις συμβάσεις μεταξύ των ΜΚΟ και της Επιτροπής. Το θέμα αυτό θα εξεταστεί σε βάθος στο πλαίσιο φόρουμ με αντικείμενο την ηθική διάσταση της ανθρωπιστικής βοήθειας.